Source: https://www.velky-krtis.sk/?id_menu=13822&module_action__25909__id_vzn=20596&module_action__25909__year=2017
Timestamp: 2019-10-21 22:51:36+00:00
Document Index: 2176946

Matched Legal Cases: ['§ 6', '§ 6', '§ 1', '§ 6', '§ 6', '§ 6', '§ 6', '§ 8', '§ 7']

Všeobecne záväzné nariadenie mesta Veľký Krtíš č. 3/2017 o poplatkoch za znečisťovanie ovzdušia prevádzkovateľmi malých zdrojov znečistenia na území mesta Veľký Krtíš
Schválené: 6.12.2017
Vyhlásené: 7.12.2017
Mesto Veľký Krtíš na základe § 6 ods. 5 zákona č. 401/1998 Z. z. o poplatkoch za znečisťovanie ovzdušia v znení neskorších predpisov v spojení s ust. § 6 ods. 2 zákona SNR č. 369/1990 Zb. o obecnom zriadení v znení neskorších predpisov a ust. § 1 ods. 2 zákona 525/2003 Z. z. o štátnej správe starostlivosti o životné prostredie a o zmene a doplnení niektorých zákonov a v nadväznosti na ustanovenia zákona č. 137/2010 Z. z. o ovzduší vydáva toto všeobecne záväzné nariadenie (ďalej len „Nariadenie“):
(1) Toto nariadenie stanovuje práva a povinnosti prevádzkovateľov malých zdrojov znečisťovania ovzdušia na území mesta Veľký Krtíš (ďalej len „mesto“) a určuje spôsob výpočtu a výšku poplatku za znečisťovanie ovzdušia v súvislosti s ochranou ovzdušia pred vnášaním znečisťujúcich látok ľudskou činnosťou.
(1) Malými zdrojmi znečisťovania ovzdušia v podmienkach mesta sú technologické objekty obsahujúce zariadenia na spaľovanie palív s tepelným výkonom nižším ako 0,3 MW a ostatné technologické celky, plochy, na ktorých sa vykonávajú práce, ktoré môžu spôsobovať znečisťovanie ovzdušia, skládky palív, surovín, produktov a odpadov a stavby, zariadenia a činnosti znečisťujúce ovzdušie, ak nie sú súčasťou veľkého zdroja alebo stredného zdroja.
(2) Znečisťujúcou látkou pre účely tohto nariadenia sa rozumie akákoľvek látka vnášaná ľudskou činnosťou priamo alebo nepriamo do ovzdušia, ktorá má alebo môže mať škodlivé účinky na zdravie ľudí alebo životné prostredie.
(3) Prevádzkovateľom malého zdroja znečisťovania ovzdušia sa rozumie osoba, ktorá má právo prevádzkovať alebo riadiť zdroj znečisťovania ovzdušia na území mesta.
Poplatok za malý zdroj znečisťovania ovzdušia.
(1) Platcom poplatku za malý zdroj znečisťovania ovzdušia sú právnické osoby a fyzické osoby oprávnené na podnikanie, ktoré prevádzkujú malý zdroj znečisťovania ovzdušia (ďalej len „prevádzkovateľ“).
(2) Poplatok za malý zdroj znečisťovania ovzdušia za kalendárny rok určí mesto, podľa údajov v zmysle ust. § 6 ods. 4 a 5 zákona č. 401/1998 Z. z. o poplatkoch za znečisťovanie ovzdušia v znení neskorších právnych predpisov, paušálnou sumou úmernou množstvu a škodlivosti vypustených znečisťujúcich látok alebo k spotrebe palív a surovín, z ktorých znečisťujúce látky vznikajú.
(3) Pre stacionárne zariadenia na spaľovanie palív zo súhrnným menovitým tepelným príkonom nižším ako 0,3 MW sú poplatky určené nasledovne:
a) poplatok za malé zdroje znečisťovania ovzdušia spaľujúce pevné palivá, za 1 tonu paliva aj začatú:
- uhoľné brikety 9 eur;
- hnedé uhlie 8 eur;
- čierne uhlie 6 eur;
- lignit 7 eur;
- koks 5 eur;
- drevo 5 eur;
b) poplatok za malé zdroje znečisťovania ovzdušia spaľujúce kvapalné palivá za každú spotrebovanú aj začatú 1 tonu paliva:
- ťažký vykurovací olej 6 eur;
- ľahký vykurovací olej 5 eur;
- nafta 4 eur;
c) poplatok za malé zdroje znečisťovania ovzdušia spaľujúce plynné palivá:
- zemný plyn 7 eur do 10 000 m3;
14 eur 10 000 m3 – 20 000 m3;
20 eur 20 000 m3 – 30 000 m3;
27 eur 30 000 m3 – 40 000 m3;
34 eur nad 40 000 m3;
d) poplatok pre ostatné malé zdroje znečisťovania ovzdušia bude mesto určovať individuálne, maximálne do výšky 663,87 eur a to podľa údajov v zmysle ust. § 6 ods. 4 a 5 zákona č. 401/1998 Z. z. o poplatkoch za znečisťovanie ovzdušia v znení neskorších právnych predpisov.
(4) Maximálna paušálna suma poplatku podľa ods. 2 (za jeden zdroj znečistenia na kalendárny rok) je 663,87 eura.
(5) Ročný poplatok prevádzkovateľa pozostáva zo súčtu poplatkov za všetky ním prevádzkované malé zdroje znečisťovania ovzdušia v meste.
(1) Prevádzkovateľ malého zdroja je povinný každoročne oznámiť mestu, do 15. februára príslušného kalendárneho roku, údaje za predchádzajúci kalendárny rok potrebné pre výpočet výšky poplatku.
(2) Na účely odseku 1 je prevádzkovateľ malého zdroja znečisťovania povinný predkladať mestu oznámenie s nasledujúcimi údajmi:
a) názov, sídlo a IČO prevádzkovateľa zdroja;
b) činnosť prevádzkovateľa;
c) počet zdrojov, ich umiestnenie a ich tepelný príkon;
d) druh používaného paliva alebo suroviny, z ktorých znečisťujúce látky vznikajú;
e) ročnú spotrebu palív a surovín, z ktorých znečisťujúce látky vznikajú;
g) množstvo, druh vypúšťaných látok a kvantitatívne ukazovatele palív a surovín;
h) počet prevádzkových hodín zdroja;
i) druh a účinnosť odlučovacích zariadení.
(3) Oznamovacia povinnosť v zmysle odseku 1 a 2 tohto ustanovenia sa nevzťahuje na prevádzkovateľa malého zdroja znečisťovania, ktorou je rozpočtová organizácia alebo príspevková organizácia Mesta Veľký Krtíš.
(1) Správcom poplatku za znečisťovanie ovzdušia prevádzkovateľmi malých zdrojov znečisťovania je mesto Veľký Krtíš.
(2) Mesto určí poplatkovú povinnosť, vrátane výšky poplatku prevádzkovateľa rozhodnutím. Na konanie o poplatkoch za znečisťovanie ovzdušia sa vzťahuje zákon č. 71/1967 Zb. o správnom konaní v nadväznosti na ustanovenia zákona č. 401/1998 Z. z. o poplatkoch za znečisťovanie ovzdušia v znení neskorších predpisov.
(1) Poplatok sa platí jednorázovo alebo v splátkach v súlade s platnou právnou úpravou.
(1) Za nesplnenie povinností uvedených v § 6 ods. 4 zákona č. 401/1998 Z. z. o poplatkoch za znečisťovanie ovzdušia v znení neskorších predpisov (oznamovacej povinnosti) a určených v rozhodnutí mesta vydanom podľa § 6 ods. 6 zákona č. 401/1998 Z. z. o poplatkoch za znečisťovanie ovzdušia v znení neskorších predpisov uloží mesto prevádzkovateľovi malého zdroja pokutu do 663,87 eura (ust. § 8 ods. 3 zákona č. 401/1998 Z. z.).
(1) Pokuty podľa u § 7 tohto nariadenia sú príjmom mesta.
(2) Použitie príjmov z poplatkov vyberaných na základe tohto nariadenia je účelovo viazané na ochranu životného prostredia mesta a na zabezpečenie výkonu úloh štátnej správy ochrany ovzdušia prenesených na mesto.
(3) Vo veciach týmto nariadením neupravených je potrebné postupovať v súlade s ustanoveniami zákona č. 401/1998 Z. z. o poplatkoch za znečisťovanie ovzdušia v znení neskorších predpisov.
(4) Toto nariadenie schválilo Mestské zastupiteľstvo mesta Veľký Krtíš dňa 06.12.2017.
(5) Zmeny a doplnky tohto nariadenia schvaľuje Mestské zastupiteľstvo mesta Veľký Krtíš.
(6) Toto nariadenie nadobúda účinnosť dňom 01.01.2018. Dňom nadobudnutia účinnosti tohto nariadenia stráca účinnosť Všeobecne záväzné nariadenie mesta Veľký Krtíš č. 10/2004 o ochrane ovzdušia a o poplatkoch za znečistenie ovzdušia účinné od 19.5.2004.
(218.8 kB)vzn_3_2017_o_poplatkoch_za_znčistovnie_ovzdusia_prevadzkovatelmi_malych_zdrojov_zecistenia_na_uzemi_mesta_velky_krtis_NET.pdf
Zverejnené 7.12.2017 -MsÚ lz-